Ε.Α. Λάρισας

Η **Ένωση Αθλοπαιδιών Λάρισας - Πήγασος**, γνωστή και με τη σύντμηση **Ε.Α.Λ.**, είναι ελληνικό αθλητικό σωματείο που δραστηριοποιείται στην πόλη της Λάρισας, στον ομώνυμο νομό, όπου και βρίσκεται η έδρα της, το Κλειστό Γυμναστήριο Νεάπολης. Επίσημο έτος ίδρυσής του είναι το 1968 και αγωνίζεται με χρώματα το σκούρο κόκκινο και το μπλε. Διατηρεί τμήματα καλαθοσφαίρισης,  πετοσφαίρισης, στίβου και πάλης, ενώ παλαιότερα διέθετε και τμήμα κολύμβησης.

## Τμήμα καλαθοσφαίρισης ανδρών

### Ιστορική αναδρομή
Η Ε.Α.Λ. δημιούργησε τμήματα καλαθοσφαίρισης στην πόλη της Λάρισας με ιδρυτές το Νίκο Σακελλαρίου πρώην προπονητή του ΓΣΛ, τον Αλέκο Παπαδημητρίου, τον Τάκη Παγώνη (του Αρη Λάρισας)
και τον Αριστοτέλη Παπουτσή. Ιδρύθηκε το 1963 αλλά ήταν ανενεργός μέχρι το 1968. Η πρώτη ομάδα στην ιστορία της ΕΑΛ με προπονητή τον Χάρη Καραπαλίση στηριζόταν στους Μίμη Τσουγένη, Γιώργο Ναούμ, Ορέστη και Μίμη Μηλιώνη, Γιάννη Ρεμπάκη, Λάκη Μπρουζιώτη, Θωμά Χαρισούλη, Ντίνο Ψύλλα και Μίνιο Παπαϊωάννου.

Tην επόμενη σεζόν 1968-69 ανακηρύχθηκε πρωταθλήτρια Θεσσαλίας και διεκδίκησε την άνοδο στην Α’ Εθνική σε αγώνες στο Αγρίνιο όπου όμως δεν τα κατάφερε. To ρόστερ της πρωταθλήτριας εκείνης ομάδας αποτελούσαν: Γ.Ναούμ, Μίμης Μηλιώνης, Μίμης Τσουγένης, Θωμ.Χαρισούλης, Ι.Ρεμπάκης, Ορ.Μηλιώνης, Κ.Καρυώτης, Αργ.Ζιώγας, Στ.Γρηγορίου, Νάκης Αγαπίου, Ντίνος Ψύλλας. Τότε ξεκίνησε μια μεγάλη κόντρα με τον ΓΣΛ για τα πρωτεία στη Λάρισα και το εισιτήριο στα μπαράζ της Θεσσαλίας.

Το 1972 στο γήπεδο του Σπόρτιγκ στην Αθήνα έδωσε έναν από τους σπουδαιότερους αγώνες της όταν για το μπαράζ ανόδου στην Α΄ Εθνική είχε ηττηθεί από τη Νίκη Βόλου με σκορ 55-53. Το 1972-73 ανέβηκε στην Β΄ Εθνική σε έναν αγώνα σταθμό για το Λαρισινό μπάσκετ. Μπροστά σε 2.500 θεατές στο νεόκτιστο τότε κλειστό γυμναστήριο του Αλκαζάρ νίκησε τον ΓΣΛ με σκορ 70-68. Η πόλη τότε άλλωστε ήταν μοιρασμένη ανάμεσα στις δύο αυτές ομάδες που ανέπτυξαν μεγάλη κόντρα στην κοινή τους έδρα. Από τό 1973 ως και το 1979 η ομάδα βρισκόταν διαρκώς στη Β΄ Εθνική. Στην τελευταία σεζόν 1978-79 στη Β' Εθνική (μαζί με ΓΣΛ), την βασική πεντάδα αποτελούσαν: Αργύρης Ζιώγας, Τάσος Χατζής, Μιχάλης Ράρρας, Αποστόλης Μητρολιός, Νάκης Αγαπίου. 

Το 1984 και 1986 η ΕΑΛ κατέκτησε το πρωτάθλημα Θεσσαλίας. Την αγωνιστική περίοδο 1998-99 ο σύλλογος αναδείχθηκε Πρωταθλήτρια ομάδα της Γ' Εθνικής Κατηγορίας για τον 1ο Όμιλο Βορρά. Την αγωνιστική περίοδο 1998-99 ο σύλλογος αναδείχθηκε Πρωταθλήτρια ομάδα της Γ' Εθνικής Κατηγορίας για τον 1ο Όμιλο Βορρά. Το ρόστερ της πρωταθλήτριας με προπονητή τον Βαγγέλη Κουτσοκέρα ήταν: Νικηφόρος Τριανταφυλλίδης, Γιώργος Τσιάρας, Πετρος Προβίδας, Χρ.Δραγατογιαννης, Θοδ.Μάμμος, Γ.Κυρίτσης, Παγώνης, Βαγγέλης Ντίνας, Πιτσαρής, Δ.Μπότης, Ι.Παγώνης, Χρ.Μηλιώνης, Γ.Καρατζάς.

Κατά την αγωνιστική περίοδο 2004-05 ο σύλλογος κατέκτησε για μία ακόμη φορά το πρωτάθλημα της κορυφαίας κατηγορίας ανδρών της Ε.Σ.ΚΑ.Θ., λαμβάνοντας το δικαίωμα συμμετοχής στη Γ' Εθνική Κατηγορία.

Τη χρονιά, 2005-06 ολοκλήρωσε τις αγωνιστικές του υποχρεώσεις στη 10η θέση της τελικής βαθμολογίας του 1ου Ομίλου Βορρά, παραμένοντας στην κατηγορία. Την επόμενη περίοδο, ωστόσο, 2006-07, τερμάτισε στην 11η θέση του ίδιου ομίλου, γνωρίζοντας τον υποβιβασμό στις τοπικές κατηγορίες.

Aπό το 1980 ως και το 2009  η ΕΑΛ βρισκόταν μεταξύ Β΄ και Γ΄ εθνικής με μικρά διαλείμματα στην Α1 ΕΣΚΑΘ. Το 1997-98 με προπονητή τον Βαγγέλη Κουτσοκέρα πετυχε στην άνοδο στη Β' Εθνική με το εξής ρόστερ: Κυριάκος Χατζηβασιλείου, Νικηφόρος Τριανταφυλλίδης, Γιώργος Τσιάρας, Πετρος Προβίδας, Χρήστος Δραγατογιάννης, Θοδωρής Μάμμος, Γιώργος Κυρίτσης, Δημήτρης Παγώνης, Βαγγέλης Ντίνας, Κώστας Πιτσαρής, Δημήτρης Μπότης, Γιάννης Παγώνης, Χρήστος Μηλιώνης, Γιώργος Καρατζάς. Κατά την αγωνιστική περίοδο 2009-10 η Ε.Α.Λ. συμμετείχε στο Πρωτάθλημα της Α2 Κατηγορίας Ανδρών της Ε.Σ.ΚΑ.Θ. ολοκληρώνοντας τη χρονιά αήττητη.

Κατά την αγωνιστική περίοδο, 2012-13, η Ε.Α. Λάρισας έλαβε μέρος στο Πρωτάθλημα της Α1 Κατηγορίας Ανδρών που διοργανώνει η Ε.Σ.ΚΑ.Θ., ολοκληρώνοντας τις αγωνιστικές της υποχρεώσεις στην 9η θέση του βαθμολογικού πίνακα του δεύτερου ομίλου. Διεκδίκησε ανεπιτυχώς την παραμονή της στην κατηγορία σε αγώνα μπαράζ όπου ηττήθηκε με σκορ 73-71 από το Μύτικα Λάρισας, την ομάδα που βρέθηκε στην ίδια θέση στον έτερο όμιλο.

Έδρα του συλλόγου είναι το Κλειστό Γυμναστήριο Νεάπολης, χωρητικότητας 5.000 θέσεων. Πρόεδρος του συλλόγου είναι ο Σπύρος Μπαρμπούτης και έφορος του τμήματος ο Δημήτριος Νταβαρούκας. Καθήκοντα προπονητή διατηρεί ο Θοδωρής Μάμμος.

### Αξιομνημόνευτοι αθλητές
*  Γιώργος Τσιάρας
*  Νικηφόρος Τριανταφυλλίδης
*  Μίμης Τσουγένης
*   Νάκης Αγαπίου
*  Νίκος Πιτσίλκας (διεθνής διαιτητής αργότερα)
*  Πετρος Προβίδας
*  Τάσος Χατζής
*  Φάνης Χαρμάνης

### Αξιομνημόνευτοι προπονητές
*  Νίκος Σακελλαρίου
*  Βαγγέλης Κουτσοκέρας
*   Παναγιώτης Γκόλαντας
*  Νικηφόρος Τριανταφυλλίδης
*  Χάρης Καραπαλίσης

### Πρόεδροι
*  Τάκης Παγώνης
*  Νίκος Σακελλαρίου
*  Σπύρος Μπαρμπούτης

### Τίτλοι - Διακρίσεις

## Τμήμα πετοσφαίρισης ανδρών
thumb|200px|Το επίσημο αθλητικό σήμα των τμημάτων πετοσφαίρισης της Ε.Α.Λ.

### Γενικές πληροφορίες
Η ανδρική ομάδα πετοσφαίρισης της Ε.Α.Λ. ιδρύθηκε το 1968, αμέσως μετά το τμήμα μπάσκετ.

Είναι το τμήμα με τις περισσότερες διακρίσεις μιας και έχει 7 συμμετοχές στην Α’ Εθνική Κατηγορία, αγωνιζόμενο συνεχώς με τους μεγάλους του αθλήματος από το 1969 μέχρι το 1978 με μια διακοπή το 1975-76 που υποβιβάστηκε στη Β’ Εθνική και επανήλθε πανηγυρικά, αφού κατέκτησε το πρωτάθλημα Β’ Εθνικής αήττητη. Η ΕΑΛ περιλαμβάνεται στους 20 πρώτους συλλόγους στην ιστορία της βαθμολογίας όλων των ομάδων, Α’ Εθνικής Κατηγορίας Ανδρών, όλων των εποχών. Αγωνίζεται στο πρωτάθλημα της Ε.Σ.ΠΕ.Κ.ΕΛ.. 

Εδρα ήταν το κλειστό του Αλκαζάρ και αργότερα το κλειστό της Νεαπολης.

### Ιστορική αναδρομή

Το 1969, αναδείχθηκε αήττητη Πρωταθλήτρια Θεσσαλίας (νίκησε το Γ.Σ. Βόλου, το Γ.Σ. Λάρισας και τον Ολυμπιακό Βόλου). Αμέσως μετά, την ίδια χρονιά η ΕΑΛ πρωταγωνίστησε στο *Πανεπαρχιακό Πρωτάθλημα* που έγινε στην Αθήνα, με αντιπάλους τους Ποσειδώνα Λουτρακίου, Γιάννινα, Εργοτέλη, Σπόρτιγκ, Αγρίνιο, Σπαρτιατικό. Τερμάτισε δεύτερη και διεκδίκησε την άνοδό της στην Α’ Εθνική Κατηγορία με 2 αγώνες στην Λάρισα και την Πάτρα, με την Ολυμπιάδα Πατρών. Στην Πάτρα έχασε με 3-1 σετ και στη Λάρισα κέρδισε με το ίδιο σκορ 3-1 σετ και υπερτερώντας στους πόντους με 108-106 ανέρχεται στην Α’ Εθνική. Ο δεύτερος αγώνας με την Ολυμπιάδα θα μείνει αξέχαστος στους φιλάθλους που τον παρακολούθησαν και πλησίαζαν τους 2000 εγκαινιάζοντας το ημιτελές τότε κλειστό γυμναστήριο Αλκαζάρ (16/10/1969). Την ομάδα αποτελούσαν οι Χονδροδήμος, Νικολάου, Αγαπίου, Κολοβός, Χαρισούλης, Τσουγένης, Δαφνόπουλος, Μυλωνάς με προπονητή τον Άρη Συράκη.

Ανήλθε στην Α' Εθνική Κατηγορία την περίοδο 1969-70. Συγκέντρωσε 8 συμμετοχές στην κατηγορία, από το 1969 έως το 1976, με μια διακοπή το 1975 οπότε και υποβιβάστηκε στη Β’ Εθνική, για να επανέλθει αφού κατέκτησε το πρωτάθλημα της Β' Εθνικής αήττητη.

Aποτελεί τη μοναδική σήμερα ομάδα ανδρών που δραστηριοποιείται στην πόλη της Λάρισας.

Η ΕΑΛ από το 1970 έδινε με την τότε ομάδα της τα φώτα σε άλλες επαρχιακές ομάδες να αναπτύξουν το άθλημα. Τότε που το πρωτάθλημα βόλεϊ της Α’ Εθνικής σήμαινε τη μάχη μόνο Αθηνών και Θεσσαλονίκης. Μεγάλοι βολεϊμπολίστες όπως οι Τσουγένης, Βασ. και Αν. Αντωνούλης, Χαρισούλης, Μιχαλόπουλος, Μυλωνάς, Πρωτοψάλτης, Μπάλλας, Γεωργάκης, Αγαπίου, Καλούσης, Ταμπάρας κ.α. γινόταν πρώτοι μεταγραφικοί στόχοι των ομάδων Παναθηναϊκού και Ολυμπιακού που όπως και σήμερα μονοπωλούσαν τους τίτλους. Το γήπεδο γέμιζε από φιλάθλους που αποθέωναν τους συνήθως
θριαμβευτές παίκτες της ΕΑΛ, που βρισκόταν στην ελίτ του Ελληνικού Βόλεϊ.

Την τέταρτη χρονιά της παραμονής της ΕΑΛ στην Α’ Εθνική η ομάδα πέτυχε τον άθλο κατακτώντας την 4η θέση στο Πρωτάθλημα πίσω από Παναθηναϊκό, Ολυμπιακό, Ηρακλή. Στην διάρκεια των οκτώ πρωταθλημάτων στα οποία πήρε μέρος η ΕΑΛ, έδωσε 172 αγώνες σημειώνοντας 47 νίκες και 125 ήττες. Τα σετ ήταν 219-420, συγκεντρώνοντας 219 βαθμούς.

Οι θέσεις που πήρε η ομάδα της ΕΑΛ από το 1970 έως το 1978 με εξαίρεση το 1976 ήταν:
*1970: 10η
*1971: 9η
*1972: 12η
*1973: 4η
*1974: 8η
*1975: 9η
*1977: 7η
*1978: 10η

Το Μάιο του 1982 στη Θεσσαλονίκη, έγινε ο τελευταίος αγώνας της μεγάλης ομάδας της ΕΑΛ, όταν αντιμετώπισε σε αγώνα μπαράζ για την άνοδο στην Α’ Εθνική τον Εδεσσαϊκό με τον οποίο είχε ισοβαθμήσει στην πρώτη θέση της Β’ Εθνικής χάνοντας με 3-2 σετ. Την επόμενη χρονιά τερμάτισε τρίτη στην Β’ Εθνική και έφθασε στους 8 του κυπέλλου Ελλάδος.

Στη συνέχεια άρχισαν να αποχωρούν οι παίκτες της ομάδας λόγω στράτευσης και σπουδών που είχε ως αποτέλεσμα το 1985 τον υποβιβασμό της ομάδος στην *Γ’ Εθνική*. Το 1987 από την παιδική ομάδα που προπονούσε ο Νίκος Παππάς αναδείχθηκαν αξιόλογα ταλέντα (Γ. Πέτρου, Γ. Τσούμαρης, Αχ. Συννεφακόπουλος, Στ. Καρτσιαφλέκης, Κ. Ματίκας) πού με την πάροδο του χρόνου αγωνίστηκαν στην πρώτη ομάδα μαζί με τους Ν. Γκουλιάκο, Β. Παπαδημητρίου, Ν. Παππά, Χρ. Χονδροδήμο, Γ. Μπούντα με προπονητή τον Δ. Τσουγένη αναδεικνύοντας την ομάδα πρωταθλήτρια Γ’ Εθνικής το 1990. H ομάδα λόγω απειρίας και κακού προγραμματισμού δεν κατάφερε να σταθεί στο δύσκολο πρωτάθλημα της Β’ Εθνικής και υποβιβάστηκε την αμέσως επόμενη χρονιά με προπονητή τον Ευθ. Βασιλόπουλο. Στην Γ’ Εθνική με προπονητές τους Ευθ. Βασιλόπουλο(1991-92), Τ. Ασημακόπουλο(1992-94) πάλεψε για την άνοδο, την οποία πέτυχε το 1995 με προώθηση νέων ταλέντων (Ν. Γούναρης, Β. Τσιλιώνης, Σ. Γκανάς, Τ. Μωυσιάδης) και προπονητή το Σ. Ιεροκλή.

Τις επόμενες περιόδους ακολουθεί αλόγιστη σπατάλη χρημάτων για μεταγραφές, προπονητές και πλήρης απαξίωση των υποδομών, με στόχο την άνοδο στην νεοσύστατη Α2 Εθνική με 2 δεύτερες θέσεις και 1 τέταρτη. Προπονητές ήταν οι Σ. Ιεροκλής 1995-96 και Β. Παπαδημητρίου 1996-2000. Το 1999-2000 αρχίζει η κάθετη πτώση, η ομάδα προδομένη από τα οικονομικά της, δεν μπορεί να ενισχυθεί από τις υποδομές της παρά μόνο με τον Αποστόλη Οικονόμου  και υποβιβάζεται στη Γ’ Εθνική, όπου και θα παραμείνει με προπονητές τους Γ. Πέτρου (2000-01), Τ. Ασημακόπουλο (2001-02) και Β. Παπαδημητρίου (2002-04), μεταξύ φθοράς και αφθαρσίας σε θέσεις κάτω από την μέση της βαθμολογίας, μέχρι να υποβιβασθεί τον Απρίλιο του 2005 με προπονητή τον Ν. Παππά, για πρώτη φορά μετά από 36 χρόνια στο τοπικό πρωτάθλημα της Ε.Σ.ΠΕ.Κ.ΕΛ..

Η χρονιά 2005-06 βρίσκει την ομάδα σε δύσκολη θέση, γίνεται διοικητική εκκαθάριση η ομάδα μπαίνει σε τριετές πλάνο οργάνωσης και δίνεται βάρος στην δημιουργία ισχυρών υποδομών με τη δημιουργία θυγατρικής ομάδας *Ο.Φ.Π. Φοίνικας* το 2006. Η ομάδα δεν καταφέρνει να επανέλθει στην Γ’ Εθνική με προπονητή τον Ν. Παππά 2005-07, αλλά επανακτά τα πρωτεία στην Δ’ Περιφέρεια στην κατηγορία των Παμπαίδων, όπου και τον Ιούλιο του 2006 βρέθηκε στη 4η θέση στην Ελλάδα χάνοντας από την Ορεστιάδα με 3-2 στον μικρό τελικό με προπονητή τον Σ. Μάρκου.

To 2007 αναλαμβάνει προπονητής σε όλα τα τμήματα ο Κ. Ματίκας. Οι ομάδες υποδομής επανέρχονται μετά από χρόνια στην κορυφή της Δ’ Περιφέρειας, σπάζοντας την κυριαρχία των ομάδων της Λαμίας, κατακτώντας 3 πρωταθλήματα εφήβων, 3 παίδων και 1 παμπαίδων με το απίστευτο ρεκόρ των 52 σερί νικών, ενώ βρίσκεται πάντα στις 10 καλύτερες ομάδες τις Ελλάδας στις ηλικίες παίδων-εφήβων. Ο δε Φοίνικας κατακτά το 2007 στη 2η μόλις χρονιά του το πρωτάθλημα παμπαίδων με προπονητή το Ν. Καλαθά.

Με πλήρως ανανεωμένη ομάδα στους άνδρες και με μέσο όρο ηλικίας τα 21 χρόνια, τερματίζει 2η το 2007-08 και 1η και αήττητη την επόμενη χρονιά στην Δ’ Περιφέρεια, κερδίζοντας την άνοδο στη Β’ Εθνική μετά από αγώνες μπαράζ. Η περίοδος 2009-10 βρίσκει την ομάδα να υποβιβάζεται με 11 νίκες σε 22 αγώνες μετά από σειρά “περίεργων” αποτελεσμάτων και μηδενισμών ομάδων της Ανατολικής Μακεδονίας και της Θράκης στις τελευταίες αγωνιστικές. Το κακό είναι διπλό αφού το βάρος πέφτει στην ανδρική ομάδα και παραμελούνται πάλι οι ακαδημίες με αποτέλεσμα τη συρρίκνωση αυτών και τη μη συμμετοχή ομάδων στα αναπτυξιακά πρωταθλήματα.

Την επόμενη χρονιά 2010-11 η ομάδα χάνει την άνοδο για 1 σετ, ο προπονητής παραιτείται και η ομάδα περνάει άσχημες καταστάσεις με αποτέλεσμα την απογοητευτική παρουσία της στο πρωτάθλημα της περιόδου 2011-12 όπου και τερματίζει κάτω από τον Φοίνικα (3ος) και εκτός τετράδας. Τη χρονιά 2012-13 αποφασίζεται η δημιουργία νέου πλάνου αντίστοιχου με το 2005 με την ενδυνάμωση της ομάδας ανδρών με τους παίκτες του Φοίνικα με προπονητή τον Γ. Περουλάκη και την επανασύσταση των ακαδημιών και αναπτυξιακών ομάδων με υπεύθυνο προπονητή τον Α. Πατσιαούρα. Η ομάδα των ανδρών κερδίζει αήττητη το πρωτάθλημα της Δ’ Περιφέρειας αλλά χάνει την ευκαιρία να ανέβει στην Α2 χάνοντας σε αγώνα μπαράζ από το Ρέθυμνο, όμως η ομάδα επιστρέφει στα αναπτυξιακά πρωταθλήματα (παμπαίδων) μετά το 2010.

Κατά την αγωνιστική περίοδο, 2012-13, η Ε.Α. Λάρισας πήρε μέρος στο Πρωτάθλημα της κορυφαίας κατηγορίας της Ε.Σ.ΠΕ.Κ.ΕΛ., έχοντας μαθηματικά κατακτήσει την κορυφή, κάτι που την οδηγησε στην Α2 Εθνική την περίοδο 2013-14. Το 2018-19 η ΕΑΛ εγινε ξανά πρωταθλήτρια Κεντρικής Ελλάδος.

### Τίτλοι
*Β΄ Εθνική Πετοσφαίρισης Ελλάδας Ανδρών: 1976
*Γ΄ Εθνική Πετοσφαίρισης Ελλάδας Ανδρών: 1990, 1995
*ΕΣΠΕΘ: 1969
*Α' ΕΣΠΕΚΕΛ: 2009, 2013, 2015, 2017, 2019, 2022
*Κύπελλο ΕΣΠΕΚΕΛ: 2013, 2022
**Φιναλίστ: 2019

## Τμήμα πετοσφαίρισης γυναικών
thumb|200px|Το επίσημο αθλητικό σήμα των τμημάτων πετοσφαίρισης της Ε.Α.Λ.
### Ιστορική αναδρομή
Το τμήμα βόλεϊ γυναικών της ΕΑΛ, είναι το νεότερο τμήμα στην 41χρονη ενεργό ζωή της ΕΑΛ, αφού ιδρύθηκε, έτος 1986, αλλά είναι αυτό με τις περισσότερες και λαμπρότερες διακρίσεις. Από την πρώτη στιγμή της ίδρυσης του τμήματος, η ΕΑΛ ανέπτυξε το βόλεϊ γυναικών σε βάθος. Ανέπτυξε αρχικά τα τμήματα υποδομής (κορασίδων - νεανίδων), ώστε αργότερα οι νεαρές αθλήτριες να στελεχώσουν και τη γυναικεία ομάδα, τη «βιτρίνα» του τμήματος.

Το 1992 η ΕΑΛ κατεκτησε το πρωτάθλημα της Β' Εθνικής στον Βόρειο Ομιλο και ανέβηκε στην Α2. Την περίοδο 1993-94 η ΕΑΛ απέφυγε στο τέλος τον υποβιβασμό στο πρωτάθλημα της Α2 και την επόμενη τερμάτισε 2η πίσω από τον Ολυμπιακό, κερδίζοντας την άνοδο για την Α1. Την αγωνιστική περίοδο 2000-2001, η ομάδα της ΕΑΛ (4η στη βαθμολογία του πρωταθλήματος), έλαβε μέρος στο ευρωπαϊκό πρωτάθλημα Συνομοσπονδίας - προκρίθηκε στους «16» της Ευρώπης και είχε συμμετοχή στο Final Four του Κυπέλλου Ελλάδας που έγινε στη Λάρισα.

Στην Α1 αγωνίστηκε για 10 σερί χρονιές από το 1995 ως το 2005. Επέστρεψε το 2008 ως πρωταθλήτρια της Α2.

Κατά την αγωνιστική περίοδο 2012-13, η Ε.Α. Λάρισας πήρε μέρος στο Πρωτάθλημα της Α2 Εθνικής Κατηγορίας.

Έδρα του συλλόγου είναι το Κλειστό Γυμναστήριο Νεάπολης, χωρητικότητας 4.000 θέσεων. Πρόεδρος του συλλόγου είναι ο Σπύρος Μπαρμπούτης και έφορος του τμήματος ο Γιώργος Φιτσούλας. Για πολλά χρόνια χρησιμοποιούσε το Κλειστό ΕΑΚ Αλκαζάρ χωρητικότητας 2.000 θέσεων. Τη σεζόν 2024-25 αγωνίζεται στην Α2 Εθνική.

Συνολικά, τα τμήματα υποδομής της ΕΑΛ (κορασίδες - νεανίδες) κατέκτησαν: Δέκα πρωταθλήματα Ελλάδας, Επτά πανελλήνιες δεύτερες θέσεις, Τέσσερις πανελλήνιες τρίτες θέσεις.

### Ρόστερ παλαιότερων ετών
**2012-13**
Καθήκοντα προπονητή το 2012-13 είχε ο Πέτρος Πνάκας με βοηθό τον Σωκράτη Παπαστεργίου. Το ρόστερ του συλλόγου για την περίοδο 2012-13 απαρτίζουν οι αθλήτριες:



### Τίτλοι
*Α2 Εθνική Πετοσφαίρισης Γυναικών: 2008
*Β΄ Εθνική Πετοσφαίρισης Ελλάδας Γυναικών: 1992

## Τμήμα κολύμβησης
Το τμήμα κολύμβησης της Ε.Α. Λάρισας δημιουργήθηκε το 1979, παράλληλα με την έναρξη λειτουργίας του Εθνικού Κολυμβητηρίου Λάρισας. Το 1981 το τμήμα συγχωνεύτηκε με το αντίστοιχο τμήμα κολύμβησης του ΓΣ Λάρισας για τη δημιουργία του «Ναυτικού Ομίλου Λάρισας»(ΝΟΛ)

## Τμήμα πάλης

## Τμήμα στίβου

## Παραπομπές


## Πηγές
*Από το 1968 μέχρι και σήμερα στις επάλξεις

## Εξωτερικοί σύνδεσμοι
* 
* 
* 
* Ε.Α. Λάρισας, επίσημος ιστότοπος.
* Κλειστό Γυμναστήριο Νεάπολης, πληροφορίες στον ιστότοπο Stadia.gr.

Κατηγορία:Αθλητικοί σύλλογοι Λάρισας
Κατηγορία:Ελληνικοί πολυαθλητικοί σύλλογοι
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι πετοσφαίρισης
Κατηγορία:Ελληνικοί σύλλογοι πάλης
Κατηγορία:Ελληνικοί σύλλογοι στίβου
Κατηγορία:Ελληνικοί σύλλογοι κολύμβησης
Κατηγορία:Σωματεία Ε.Σ.ΚΑ.Θ.
Κατηγορία:Σωματεία Ε.Σ.ΠΕ.Κ.ΕΛ.
Κατηγορία:Ιδρύσεις αθλητικών συλλόγων το 1968
Κατηγορία:Ιδρύσεις ομάδων καλαθοσφαίρισης σε άγνωστο έτος